b"\n_START_ARTICLE_\nOddaljeno branje\n_START_PARAGRAPH_\nOddaljeno branje (angl. distant reading) je termin Franca Morettija za strojno branje in analizo besedil. V po\xc5\xa1tev pride pri veliki koli\xc4\x8dini podatkov (besedil, objav, replik, stavkov, besed), ki so jih je prinesel projekt Googlove Knjige. Alternativni izraz je scalable reading ('merljivo branje').\n_START_SECTION_\nFranco Moretti, Distant Reading (2013)\n_START_PARAGRAPH_\nOddaljeno branje je razumevanje literature, ne s pomo\xc4\x8djo preu\xc4\x8devanja posameznih tekstov ampak s pomo\xc4\x8djo zdru\xc5\xbeevanja in analiziranja velike koli\xc4\x8dine podatkov. Oddaljeno branje je nasprotje natan\xc4\x8dnemu branju, ki ga prakticiramo ob posameznem delu. \xc4\x8ce bi hoteli spoznati npr. angle\xc5\xa1ko viktorijansko fikcijo, bi morali tako prebrati vseh 60.000 romanov, objavljenih v 19. stoletju v Angliji, kar pa ni mogo\xc4\x8de. Spoznanj iz branja posameznega besedila tudi ni mogo\xc4\x8de posplo\xc5\xa1iti na celotno raznoliko produkcijo. Spremeniti je torej treba bralno strategijo, provokativno re\xc4\x8deno: za razumevanje literature moramo nehati brati knjige. Oddaljeno branje bi moralo izpodrivati natan\xc4\x8dno branje, ne pa ga dopolnjevati.\n_START_SECTION_\nStanford Literary Lab\n_START_PARAGRAPH_\nMoretti je ustanovil Stanford Literary Laba, ki je za\xc4\x8del delovati leta 2010 in je svojo teorijo preizkusil v praksi (dva ra\xc4\x8dunalni\xc5\xa1ka sistema sta preu\xc4\x8devala 30 romanov, morala sta dolo\xc4\x8diti zvrst \xc5\xa1estih razli\xc4\x8dnih romanov; obema programoma je to uspelo; prvi program je pri\xc5\xa1el do zaklju\xc4\x8dka s pomo\xc4\x8djo slovni\xc4\x8dnih in semanti\xc4\x8dnih signalov, drugi pa s pomo\xc4\x8djo besedne pogostosti). Izkazalo se je, da ljudje zvrst definiramo na druga\xc4\x8den na\xc4\x8din, kot to stori ra\xc4\x8dunalnik (npr. ljudje grozljivi roman prepoznamo po opisu gradov in jezikovnih zna\xc4\x8dilnosti obdobja, ra\xc4\x8dunalnik pa jo v angle\xc5\xa1\xc4\x8dini prepozna po pogostem pojavljanju \xc4\x8dlena the). Pri\xc5\xa1li so do zaklju\xc4\x8dka, da ima literatura formalne vidike, ki jih ljudje brez pomo\xc4\x8di tehnologije ne odkrijemo. Moretti je ob koncu raziskave priznal, da stvari niso potekale tako, kot si jih je zamislil, saj je med procesom pre\xc5\xa1el od kvantitativne analize h kvalitativni.\n_START_SECTION_\nVoyant Tools\n_START_PARAGRAPH_\nVoyant Tools je eden izmed programov, s katerim se lahko lotimo oddaljenega branja."